કુબેરભાઈએ આ વાર્તાલાપ નજરોનજર દીઠો હતો. તેમની વિચક્ષણ બુદ્ધિએ આ સાધુમાં હિલોળા લેતું બ્રહ્મતત્ત્વ નીરખી લીધું હતું. એ યોગીજી મહારાજ જેમનાં ચરણોમાં શીશ સમર્પીને બેઠા છે એ શાસ્ત્રીજી મહારાજ કેવા વિરલ પુરુષ હશે ! કુબેરભાઈની વિચક્ષણ બુદ્ધિએ તેનો તાગ બરાબર કાઢી લીધો હતો. એટલે જ, તે જ ક્ષણથી કુબેરભાઈ જીવનભર બ્રહ્મસ્વરૂપ શાસ્ત્રીજી મહારાજના શુદ્ધ ઉપાસના-પ્રવર્તનના કાર્યમાં એક શૂરા સરદાર બની સમર્પિત થઈ રહ્યા.